JBPM laksana operasi sanitasi
SHEILA ZAIDI KUCHING: Jabatan Bomba dan Penyelamat Malaysia (JBPM)
Sarawak melaksanakan operasi sanitasi di tempat awam berdasarkan senarai yang
dikeluarkan oleh Kementerian Kesihatan Malaysia (KKM) dan pihak berkuasa
tempatan (PBT). Pengarah Bomba Sarawak Khirudin Drahman berkata, pihaknya
menempatkan anggota-anggota di kawasan yang telah disahkan positif oleh KKM dan
PBT untuk menjalankan operasi sanitasi ini. “Namun demikian, kami tidak dapat mendedahkan
lokasi-lokasi yang akan dijalankan dengan operasi ini kerana tidak mahu
mencetuskan panik kepada masyarakat. “Kami hanya boleh mengumumkan semasa anggota kami sudah
berada di lokasi dan ini dilakukan atas nasihat KKM,” katanya. Beliau berkata demikian kepada pemberita ketika ditemui
semasa memantau operasi sanitasi awam di kawasan Satok semalam. Menurut Khirudin, operasi sanitasi ini akan dilakukan
secara berulang di kawasan yang telah disahkan positif. Bagi sanitasi awam di kawasan tumpuan ramai pula, pihak
bomba akan menjalankan operasi mengikut senarai PBT dan mendapat kerjasama
daripada mereka, jelasnya. Untuk kawasan seperti di pusat saringan dan pusat
kuarantin, katanya, operasi sanitasi akan dijalankan setiap hari kerana dilihat
sebagai kawasan yang berisiko tinggi. Bahan-bahan yang digunakan untuk operasi ini pula adalah
disediakan oleh pihak KKM dan bomba hanya bertindak melaksanakan operasi
penyemburan, ujarnya. Tambah beliau, bagi melaksanakan operasi santiasi awam
ini, semua tujuh zon dan 32 balai bomba seluruh negeri telah dikerahkan untuk
melaksanakan operasi di kawasan masing-masing. Mengenai keanggotan, Khirudin berkata, semua balai telah
diminta bersedia untuk menjalankan operasi sanitasi awam dan di Kuching sendiri
terdapat empat balai yang boleh membantu menjalankan aktiviti berkenaan. “Setiap lokasi kita mungkin menggunakan anggota dari
dua balai yang bertugas pada hari berkenaan dan dalam satu pasukan ada tujuh
anggota yang akan kita gabungkan. “Untuk program sanitasi awam yang dijalankan semalam,
pihak kami melaksanakan operasi di dua lokasi, iaitu satu di Satok yang
mendapat kerjasama daripada Dewan Bandaraya Kuching Utara (DBKU) sementara satu
lagi di Hui Sing Garden yang mendapat kerjasama daripada Majlis Bandaraya
Kuching Selatan (MBKS),” ujarnya. Beliau turut meminta masyarakat untuk terus memberikan
kerjasama dengan mematuhi arahan Perintah Kawalan Pergerakan (PKP). Tegasnya, kerajaan sedang berusaha untuk memutuskan
rantai jangkitan Covid-19 namun jika masyarakat sendiri ingkar, usaha ini akan
menjadi sia-sia. 
See author's posts
